Diari Oficial de la Generalitat Valenciana


Sumari del DOGV 6075, del 10-08-2009 (2009/9192)

ORDRE de 6 de juliol de 2009, de la Conselleria d'Economia, Hisenda i Ocupació, per la qual s'aprova el procediment de notificació electrònica del contingut dels contractes de treball i les seues còpies bàsiques en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/07/06/(1)/dof/vci/html**

### Dades del document

Número de DOGV
:   6075

Data del DOGV
:   10-08-2009

Secció del DOGV
:   I. DISPOSICIONS GENERALS

Número del document
:   2009/9192


Data del document
:   06-07-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * Servici Valencià d'Ocupació i Formació
    * contracte de treball
    * legislació
    * telecomunicació
    * xarxa de transmissió de dades

ORDRE de 6 de juliol de 2009, de la Conselleria d'Economia, Hisenda i Ocupació, per la qual s'aprova el procediment de notificació electrònica del contingut dels contractes de treball i les seues còpies bàsiques en l'àmbit de la Comunitat Valenciana. [2009/9192]  
PREÀMBUL  
D'acord amb l'article 51.1 de la Llei Orgànica 5/1982 d'1 de juliol pel qual s'aprova l'Estatut d'Autonomia de la Comunitat Valenciana, correspon a la Generalitat l'execució de la legislació de l'Estat en matèria laboral, assumint les facultats, competències i servicis que en este àmbit i a nivell d'execució posseïx l'Estat respecte a les relacions laborals, sense perjuí de l'alta inspecció d'este, i el foment actiu de l'ocupació.  
El Reial Decret 1424/2002 de 27 de desembre (BOE núm. 43, de 19.2.2003), pel qual es regula la comunicació del contingut dels contractes de treball i de les seues còpies bàsiques als servicis públics d'ocupació, i l'ús de mitjans telemàtics en relació amb aquella, modificat pel Reial Decret 1715/2004, de 23 de juliol (BOE núm. 189 de 6.8.2004), establix qual ha de ser el contingut d'estes comunicacions, com ha de ser l'ús dels mitjans telemàtics, com s'han de formalitzar les autoritzacions per a utilitzar l'aplicació, quins són els efectes que té la seua utilització i de quina informació pot disposar l'usuari de l'aplicació.  
La disposició final primera d'este Reial Decret preveu que el Ministeri de Treball i Assumptes Socials, en l'àmbit de l'administració aeneral de l'Estat, ha d'aprovar els programes, les aplicacions, els dissenys i les estructures de dades i impressió que s'hagen d'utilitzar en les comunicacions de la contractació per via telemàtica i ha de difondre públicament les característiques.  
Així mateix, la disposició final segona preveu que el procediment de comunicació del contingut dels contractes per mitjà de l'ús de mitjans telemàtics, establit en el Reial decret i en les normes que el desenvolupen, es puga aplicar a les comunitats autònomes que hagen assumit el traspàs de la gestió en l'àmbit del treball, l'ocupació i la formació, mentres no hagen aprovat els seus programes, aplicacions, dissenys i estructures de dades i impressió per a utilitzar en estes comunicacions.  
L'Ordre TAS/770/2003, de 14 de març, per la qual es desenvolupa el Reial Decret 1424/2002, de 27 de desembre, pel qual es regula la comunicació del contingut dels contractes de treball i de les seues còpies bàsiques als servicis públics d'ocupació, i l'ús de mitjans telemàtics en relació amb aquella (BOE núm. 82, de 5.4.2003), va regular l'aplicació telemàtica del Servici Públic d'Ocupació Estatal, denominada Comunicació de la Contractació Laboral a través d'Internet per mitjà de la qual les empreses poden complir per via telemàtica l'obligació que tenen de notificar les comunicacions dels contractes de treball que formalitzen, les seues pròrrogues i la còpia bàsica.  
D'altra banda la consecució d'una administració pública més moderna i eficaç constituïx una prioritat i un compromís del Consell pel qual resulta necessari avançar en l'ús de les noves tecnologies, especialment en allò que es referix al funcionament dels servicis públics d'ocupació en la Comunitat Valenciana.  
Per este motiu, fent ús de les facultats que m'atorga l'article 28.e de la Llei 5/1983, de 30 de desembre, del Consell, l'article 9 del Decret 129/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Economia, Hisenda i Ocupació,   
ORDENE  
Article 1. Objecte  
Esta ordre té com a objecte adaptar a les peculiaritats de la Comunitat Valenciana el procediment de notificació telemàtica de la comunicació del contingut dels contractes de treball i les seues còpies bàsiques que preveu el Reial decret 1424/2002, pel qual es regula la comunicació del contingut dels contractes de treball i de les seues còpies bàsiques als servicis públics d'ocupació, i l'ús de mitjans telemàtics en relació amb la comunicació, modificat pel Reial Decret 1715/2004, de 23 de juliol.  
Article 2. Presentació de la notificació telemàtica de la comunicació dels contractes de treball i les seues còpies bàsiques  
L'obligació de comunicar al Servici Valencià d'Ocupació i Formació el contingut dels contractes de treball que formalitzen, de les pròrrogues i les seues còpies bàsiques, s'ha d'efectuar per mitjà de la connexió telemàtica establida en el portal del Servici Valencià d'Ocupació i Formació, http://www.servef.es, per mitjà de l'aplicació web denominada «Comunicació de la contractació laboral».  
Article 3. Usuàries del servici  
Les usuàries del servici són les empreses, les administracions públiques i la resta d'entitats públiques i privades sobre les quals recau l'obligació de presentar la notificació de la comunicació dels contractes de treball i les seues còpies bàsiques davant del Servici Valencià d'Ocupació i Formació. Estes utilitzaran el servici per mitjà de les persones físiques per a les quals demanen l'autorització que es menciona en l'article 4 d'esta ordre.  
Les empreses i col·legiats professionals que utilitzen esta aplicació hauran de sol·licitar als Servicis Públics d'Ocupació una autorització d'ús d'esta per mitjà de l'emplenament telemàtic del Formulari de Sol·licitud d'Autorització que figura com a annex II de l'Ordre TAS/770/2003, de 14 de març i de la confirmació per la mateixa via del dit formulari.  
Article 4. Identificació i autentificació de la persona sol·licitant  
Les persones físiques designades per les empreses, les administracions públiques i la resta d'entitats públiques i privades han d'obtindre l'autorització d'ús de l'aplicació per mitjà de la funcionalitat «Sol·licitud i concessió d'autoritzacions d'ús» de la pròpia aplicació, tal com es descriu en l'aplicació.  
Les persones físiques designades a fi de fer la presentació telemàtica de la notificació de la comunicació dels contractes de treball i les seues còpies bàsiques, o bé de gestions associades al procediment, com a consultes sobre el seu contingut i l'obtenció de còpies, s'han d'identificar i autenticar quan accedisca a l'aplicació de la manera que s'indica en la pròpia aplicació.  
Article 5. Documents subjectes a notificació i dades a transmetre  
Els documents que s'han de notificar són els previstos en l'article 1 del Reial Decret 1424/2002, de 27 de desembre:  
1. Els empresaris estan obligats a comunicar als Servicis Públics d'Ocupació, en el termini dels deu dies hàbils següents a la seua concertació, el contingut dels contractes de treball que subscriguen o les pròrrogues d'estos, hagen de formalitzar-ser o no per escrit.  
2. Els empresaris hauran d'enviar o remetre als Servicis Públics d'Ocupació la còpia bàsica dels contractes de treball, prèviament entregada a la representació legal dels treballadors, si l'haguera.  
Esta notificació es farà per mitjà de la transmissió de les dades que s'indiquen en l'annex I de l'Ordre TAS/770/2003, de 14 de març.  
Article 6. Còmput de terminis  
La comunicació dels contractes de treball i les seues còpies bàsiques pels mitjans telemàtics es pot dur a terme durant les vint-i-quatre hores del dia i s'ha de fer amb subjecció als terminis que en cada moment estiguen establits legalment.  
A l'efecte de còmput de terminis, la recepció en un dia inhàbil s'entén duta a terme el primer dia hàbil següent.  
Article 7. Efectes de la presentació d'escrits, sol·licituds i documents  
7.1 D'acord amb el que establix l'article 3 de la Llei 59/2003, de 19 de desembre, sobre firma electrònica, l'administració de la Generalitat reconeix la validesa i l'eficàcia de les notificacions i còpies bàsiques presentades telemàticament i queda condicionada al compliment dels requisits que establix l'article 4 d'esta ordre.  
7.2 L'aplicació permetrà la impressió de tots els documents i certificarà la validesa de les dades per mitjà de la impressió d'una empremta electrònica de seguretat, a fi que tinga efectes davant de tercers. L'usuari de l'aplicació està facultat per a certificar amb segell i firma esta impressió.  
Article 8. Sistema de consulta i seguiment de la tramitació  
Una vegada presentada la comunicació, la persona interessada pot consultar el seu expedient administratiu en la mateixa aplicació informàtica.  
DISPOSICIÓ ADICIONAL  
Única  
Les notificacions previstes en l'article 2 d'esta ordre tindran els mateixos efectes jurídics que les dutes a terme per la resta de mitjans admesos en dret previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIÓ FINAL  
Única  
La present Ordre entrarà en vigor a partir de l'1 de setembre de 2009 per a les empreses de més de 50 treballadors. A partir d'1 de gener del 2010, per a les empreses de més de 10 treballadors i el dia 30 de juny del 2010, entrarà en vigor per a totes les empreses, excepte les de menys de 5 treballadors, que podran utilitzar el procediment descrit en esta de manera voluntària.  
València, 6 de juliol de 2009  
El vicepresident segon del Consell i conseller d'Economia, Hisenda i Ocupació,  
GERARDO CAMPS DEVESA


Còpia Permalink ELI